Joseba Egibar

Joseba Egibar Artola (Andoain, Gipuzkoa, 1959ko azaroaren 23a) EAJko eusko legebiltzarkidea eta Gipuzko Buru Batzarreko presidentea da. 1998tik EAJko bozeramailea da Eusko Legebiltzarrean. Andoaingo udal funtzionarioa da ogibidez. Ezkonduta dago (Isabel) eta bi seme alaba ditu (Ixiar eta Xabier).

 Ibilbide politikoa 

1974an EAJko gazte erakundean (EGI) militatzeari ekin zion, artean talde hori legez kanpokoa zela. 1985. eta 1989. urte bitartean Eusko Jaurlaritzaren Gipuzkoako Lurralde Antolakuntza eta Etxebizitza eta Kultura ordezkari izan zen.


1987an EAJren Gipuzko Buru Batzarreko lehendakari aukeratu zuten. Segidako aukeretan kargu bererako izendatu zuten eta horretan jarraitu du 2000ko urtarrila arte. 2004ko maiatzetik hona zeregin horretan dihardu berriro. 1987tik Euzkadi Buru Batzarreko kide da, eta EAJren Aberri Kontseiluko kide, eta, 1987 eta 2004 urte bitartean, organo horren bozeramaile izan zen. Gainera, 1990tik eusko legebiltzarkide da, eta Gasteizko Ganberan EAJren bozeramaile 1998tik.

Gipuzko Buru Batzarrean (GBB, EAJren Gipuzkoako zuzendaritza) hainbat kargu izan ditu. 2000. urtean, Euzkadi Buru Batzarreko Euskara, Hezkuntza, Kirolak eta Kultura arloetako arduradun bilakatu zen.

2003tik 2004ra bitartean, EBBren presidentetzarako lehiatu zen Josu Jon Imazekin. Hedabideen aburuz, Joseba Egibar ordura arte Xabier Arzalluzek gidatutako sektore soberanista-ren ordezkaria zen. EBBko buru, ordea, Josu Jon Imaz bilakatu zen Nafarroako bozketan boto bakarraren aldeaz irabazi ostean.

2007ko irailean, Josu Jon Imazek politikagintza utziko zuela iragarri eta gero, Egibarrek adierazi zuen ez zela EBBko presidentetzarako lehiara aurkeztuko.

Lizartzako (Gipuzkoa) alkate ere izan zen 2004tik 2007ko maiatzera arte, herri horretako ezker abertzaleko hautes plataforma legez kanporatua izan eta gero.

2009ko Euskadiko Hauteskundeetarako Eusko Alderdi Jeltzaleko zerrendaburua izan zen Gipuzkoatik. Haren zerrenda bozkatuena izan zen Gipuzkoan.

 Kanpo estekak 
 "Ibarretxeren planteamendua herri honen historiara pasatuko da". Elkarrizketa Argia astekarian (2007-11-11)

Kategoria:Andoaindarrak
Kategoria:Gipuzko Buru Batzarreko presidenteak
Kategoria:Gipuzko Buru Batzarreko mahaikideak
Kategoria:Gipuzkoako politikariak
Kategoria:Jelkideak
Kategoria:Eusko Legebiltzarreko legebiltzarkideak IV. legegintzaldian
Kategoria:Eusko Legebiltzarreko legebiltzarkideak V. legegintzaldian
Kategoria:Eusko Legebiltzarreko legebiltzarkideak VI. legegintzaldian
Kategoria:Eusko Legebiltzarreko legebiltzarkideak VII. legegintzaldian
Kategoria:Eusko Legebiltzarreko legebiltzarkideak VIII. legegintzaldian
Kategoria:Eusko Legebiltzarreko legebiltzarkideak IX. legegintzaldian
Kategoria:Eusko Legebiltzarreko legebiltzarkideak X. legegintzaldian
Kategoria:Eusko Legebiltzarreko legebiltzarkideak XI. legegintzaldian
Kategoria:Eusko Legebiltzarreko legebiltzarkideak XII. legegintzaldian